Hrbat
Hrbat je geomorfološka forma strminskog reljefa, i to gornja izbočina i izduženi vršni dio brda ili planine, odnosno planinskog lanca, strm ili gotovo okomit kao klif, ali koji, za razliku od klifa, u pravilu nije formiran abrazivnim djelovanjem i nije toliko podložan erozivnom uticaju. Isti naziv ponekad se koristi za izduženo podvodno izdignuće, odnosno stijenu (greben), koje ima takve karakteristike, kako u okeanskom podmorju, tako i u priobalju, bilo da je ispod površine mora (ili slatkovodne površine), bilo da strši iz vode, pa liči na duguljastu stjenovitu hrid. Porijeklo naziva povezano je s riječima hrptenjača i hrptenica, odnosno izduženi centralni leđni dio tijela čovjeka ili životinje, pa se tako, osim u geomorfologiji, upotrebljava i u nekim drugim naučnim područjima i ljudskim aktivnostima (biologija, industrija, kulinarstvo i dr.).